
Dekonverziós narratívák az erdélyi magyar fiatalok körében

Kulcsszavak: dekonverzió; valláselhagyás; erdélyi fiatalok;
Számtalan profán és szentírási elbeszélés számol be csodálatos körülmények között történő megtérésekről, azonban kevés szó esik azon személyek helyzetéről, akik valamilyen okból kifolyólag eltávolodtak a vallási közösségüktől. Kutatásom központi kérdése az, hogy az erdélyi magyar nemzetiségű fiatalok körében milyen dekonverziós narratívák léteznek. Továbbá célom megvizsgálni, hogy milyen indítékok, okok és tapasztalatok állnak a valláselhagyás mögött, valamint milyen kilépési stratégiákat alkalmaznak. Az erdélyi fiatalok körében történő valláselhagyás mélyreható és átfogó vizsgálatához kvalitatív módszertant alkalmaztam, ahol narratív biográfiai interjúk által nyertem betekintést a dekonverzió sajátosságaiba. Ez a kutatás új perspektívákat nyithat Erdélyben, ahol a dekonverzió jelenségének specifikus okai és következményei még nem képezték vizsgálatok tárgyát. Az eredmények nem csupán az akadémiai közösséget gazdagítanák, hanem értékes információkat nyújthatnának a pasztorációban dolgozó szakemberek számára is.



